Regionsudvalgets udtalelse om

- "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Benchmarkingrapport om eEurope" og

- "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - eEurope 2005: Et informationssamfund for alle"

(2003/C 128/03)

REGIONSUDVALGET HAR-

under henvisning til Kommissionens meddelelser Benchmarkingrapport om eEurope (KOM(2002) 62 endelig) og eEurope 2005: Et informationssamfund for alle (KOM(2002) 263 endelig),

under henvisning til Kommissionens beslutninger af 6. februar og 29. maj 2002 om i henhold til EF-traktatens artikel 265 at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Kultur og Uddannelse,

under henvisning til sin udtalelse om Kommissionens arbejdsdokument "Informationssamfundet og regionaludvikling - EFRU-interventioner 2000-2006: programvurderingskriterier" (SEK(1999) 1217) (CdR 124/2000 fin)(1),

under henvisning til sin udtalelse om "Hjælp til digitalisering af små og mellemstore virksomheder" (KOM(2001) 136 endelig) (CdR 198/2001 fin)(2),

under henvisning til sin udtalelse om "Handlingsplan for eLearning - Overvejelser for fremtiden" (KOM(2001) 172 endelig) (CdR 212/2001 fin)(3),

under henvisning til sin udtalelse om "Net- og informationssikkerhed: Forslag til en europæisk strategi" (KOM(2001) 298 endelig) (CdR 257/2001 fin)(4),

under henvisning til sin udtalelse om "eEurope 2002: Tilgængeligheden af offentlige websteder og deres indhold" (KOM(2001) 529 endelig) (CdR 397/2001 fin)(5),

under henvisning til sin udtalelse om "Kommissionens meddelelse - Opfølgning på den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net" og "Forslag til Europa-Parlamentets og Rådets beslutning om ændring af beslutning nr. 276/1999/EF om vedtagelse af en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net" (KOM(2002) 152 endelig - 2002/0071 (COD)) (CdR 140/2002 fin)(6),

under henvisning til forslag til Regionsudvalgets udtalelse (CdR 136/2002 rev. 2), som blev vedtaget af Underudvalget for Kultur og Uddannelse den 28. november 2002 med Jyrki Myllyvirta (kommunaldirektør i S:t Michel, FIN/PPE) som ordfører -

på sin 48. plenarforsamling den 12. og 13. februar 2003 (mødet den 12. februar) enstemmigt vedtaget følgende udtalelse.

1. Regionsudvalgets synspunkter og henstillinger

Benchmarkingrapportens resultater og grundlaget for handlingsplanen

Regionsudvalget

1.1. mener fortsat, at et centralt mål bør være at udvikle et socialt og regionalt ligestillet europæisk informationssamfund og sikre, at alle borgere har adgang til det, så man undgår, at der opstår nye former for udstødning;

1.2. mener, at det forhold, at handlingsplanen eEurope 2005 er baseret på den tidligere eEurope 2002 og de erfaringer, man har indhøstet i forbindelse hermed, skaber langsigtethed i EU's politik og fremmer udviklingen af de instrumenter, der skal bruges til at gennemføre politikken;

1.3. kan tilslutte sig de politiske konklusioner af eEurope-handlingsplanens benchmarkingstrategi, idet Regionsudvalget dog understreger, at anerkendelsen af de regionale forskelle internt i medlemsstaterne er meget vigtig for en vellykket politisk planlægning;

1.4. konstaterer, at de lokale og regionale myndigheders selvstændige rolle og ansvar er af afgørende betydning ikke blot for udviklingen af de interaktive offentlige serviceydelser på nettet, men også for anvendelsen af informations- og kommunikationsteknologi i forbindelse med livslang uddannelse (da den digitale kultur må betragtes som en ny basiskvalifikation), inden for sundhedssektoren, i forbindelse med fremme af datasikkerhed og udvikling af indholdstjenester inden for kultur og turisme, i forbindelse med diverse foranstaltninger, der skal gøre det lettere at anvende nettjenester, samt naturligvis i forbindelse med udviklingen af kompatible processer såvel internt i forvaltningen som generelt mellem forskellige enheder;

1.5. opfordrer de lokale og regionale myndigheder i Europa til i højere grad at gå ind i arbejdet med at formidle og videreudvikle god praksis og fremme udnyttelsen af telekommunikationens muligheder i deres eget virke, idet de med alle til rådighed stående midler bør støtte udviklingen af et europæisk informationssamfund med lige muligheder for alle, som omfatter alle regioner og tjener alle borgere;

1.6. understreger behovet for at underbygge planlægningen af EU's politik vedrørende informationssamfundet med mere dybtgående analyser af teknologimarkedets udvikling i de kommende år baseret på forskellige scenarier;

1.7. mener, at udviklingen i ansøgerlandene er gået hurtigt i de seneste år, og at udfordringerne i handlingsplanen efter en udvidelse vil omfatte såvel gamle som nye medlemsstater.

Moderne offentlige tjenesteydelser via internettet

Regionsudvalget

1.8. konstaterer, at den i handlingsplanen tilstræbte interoperabilitet mellem alle niveauer fremmer gennemsigtigheden, hvilket igen fremmer borgernes inddragelse i beslutningsprocessen;

1.9. mener ikke, at der uden et bredt samarbejde, der dækker hele forvaltningen og de øvrige lokale og regionale tjenester, og som virkelig fokuserer på det almene tjenesteudbud, kan udvikles offentlige nettjenester, der opfylder borgernes behov;

1.10. understreger, at ikke blot nettjenesterne, men også informations- og kommunikationsteknologien som sådan gør det muligt at komme unødigt bureaukrati til livs og effektivisere den offentlige forvaltning samt udvikle de tjenester, der tilbydes via de traditionelle platforme, i en retning, der bedre opfylder borgernes behov; dette spørgsmål gøres der for lidt ud af i handlingsplanen;

1.11. mener, at den offentlige forvaltnings nettjenester bør være lette at finde for brugerne og indebære en reel merværdi sammenlignet med traditionelle tjenesteydelser; i øvrigt er der behov for forskningsbaseret viden om hindringerne for brugen af nettjenester;

1.12. mener under henvisning til benchmarkingrapporten om eEurope 2002, at forslaget om, at offentlige informationskontorer, enheder inden for sundhedssektoren, forskellige kulturinstitutioner og skoler skal tilsluttes bredbåndsnettet inden udgangen af 2005, er godt på vej til at blive realiseret, men en gennemførelse af denne målsætning kræver ikke desto mindre nogle mere målbevidste foranstaltninger på alle niveauer;

1.13. foreslår, at der i EU's programmer gøres en tilstrækkelig stor indsats for at fremme teknologier, der gør det muligt for det offentlige at overføre de interaktive tjenester, der i dag eller fremover udbydes på internettet, til digital-tv og 3G-systemer;

1.14. finder det ligeledes påkrævet, at de interaktive offentlige serviceydelser på nettet knyttes sammen med en styrkelse af borgernes muligheder for at deltage i den demokratiske proces;

1.15. henleder opmærksomheden på, at de regionale og lokale myndigheder i lighed med de nationale aktører har et stort ansvar for udnyttelsen af informations- og kommunikationsteknologiens muligheder i forbindelse med undervisning og læring; en forudsætning for at opnå gode resultater er tæt kontakt til målgruppen, og i mange lande henhører undervisningsområdet under de lokale og regionale myndigheder; en opgave for de lokale, regionale og nationale myndigheder bør derfor være at fremskaffe en sikkerhedsgaranti for børns og unges adgang til internetindhold og internetsider, så man undgår at udsætte dem for risici, der skader deres uddannelses- og modningsproces;

1.16. minder om, at det i forbindelse med udvikling af tjenesteydelser, der opfylder borgernes ønsker, normalt ikke er rimeligt at skelne mellem den offentlige og den private sektor, idet de to sektorer bør være tilgængelige via de samme portaler og ved hjælp af de samme tekniske løsninger, såsom smartkort;

1.17. finder de foranstaltninger, Kommissionen lægger op til, meget vigtige, men understreger samtidig behovet for, at såvel private som offentlige organisationer rustes bedre til at give sig i kast med de udfordringer, som livslang læring indebærer;

1.18. mener, at IT-kundskaber bør kombineres med større færdigheder i at udnytte informations- og kommunikationsteknologiens muligheder, navnlig i de ledelsesmæssige funktioner i såvel det offentlige som i virksomhederne;

1.19. mener, at man i stedet for at udvikle et særligt europæisk sygesikringskort bør fremme kompatibiliteten og reducere mængden af nødvendige kort ved at udforme det europæiske sygesikringssystem på en sådan måde, at det let kan inkorporeres i de eksisterende smartkort;

1.20. finder planerne om at stille sundhedsydelser til rådighed for borgerne via internettet positive. Det er i den forbindelse vigtigt, at Kommissionen i første omgang fokuserer på at understøtte initiativer fra de udførende led på området - oftest lokale og nationale - i form af erfaringsudveksling, støtte, formidling af best practice og benchmarking;

1.21. stiller sig bl.a. på grund af problemet med databeskyttelse negativt til et standardiseret europæisk system med personlige patientnumre, idet det må være muligt at opnå den fornødne kompatibilitet med de eksisterende nationale, regionale og lokale systemer.

Et dynamisk e-business-miljø

Regionsudvalget

1.22. håber, at de lokale og regionale myndigheders forbindelser til SMV'erne i nærområdet vil blive udnyttet bedre, også i forbindelse med de europæiske udviklingsprojekter inden for e-handel;

1.23. anbefaler, at Kommissionen skaber ensartede procedurer for hhv. e-handel og det offentliges elektroniske serviceydelser samt for udviklingsarbejdet i tilknytning hertil, ikke mindst når der er tale om foranstaltninger, der tager sigte på at styrke den gensidige tillid.

En sikker informationsinfrastruktur

Regionsudvalget

1.24. konstaterer, at de lokale og regionale myndigheder i kraft af deres brede kompetence spiller en central rolle, ikke blot når det gælder anvendelse af hensigtsmæssige procedurer for databeskyttelse, men også for den fortsatte udvikling af procedurerne; god databeskyttelse i forvaltningen kræver kompatible procedurer på alle niveauer;

1.25. håber, at man vil effektivisere de foranstaltninger, der skal understøtte indførelse af god praksis vedrørende datasikkerhed og navnlig de rådgivnings- og advarselstjenester i tilknytning hertil, som såvel borgerne som mindre virksomheder og offentlige informationskontorer har brug for;

1.26. kræver, at penge- og finansieringsinstitutter gør kreditkort og andre elektroniske betalingsmidler mere sikre, da borgerne ikke vil tage elektronisk handel til sig, medmindre de har garanti for et højt sikkerhedsniveau;

1.27. gør opmærksom på, at man ikke skal overdrive betydningen af en stærk identifikator i forbindelse med elektroniske løsninger, idet f.eks. de muligheder, der i dag er for at løse opgaver via telefonen uden brug af elektronisk underskrift, også bør findes fremover;

1.28. mener, at Kommissionen i højere grad bør investere i teknologi, der kan forhindre adgang til skadeligt indhold på internettet, navnlig fra computere, der hovedsagelig bruges af børn og unge.

Bredbåndsadgang

Regionsudvalget

1.29. er - jf. begge meddelelser fra Kommissionen - enigt i, at markedet ikke har formået at skabe det ønskede udbud af bredbåndsteknologi i hele Europa, og frygter, at dette kan blive en alvorlig hindring for gennemførelsen af målsætningerne, eftersom det ikke synes muligt at tilvejebringe bredbåndsadgang i mange tyndt befolkede og afsidesliggende regioner i EU;

1.30. konstaterer, at en forbedring af EU's konkurrenceevne forudsætter udnyttelse af Europas samlede videnspotentiale, hvilket igen kræver, at borgerne, virksomhederne og det offentlige i hele Europa har adgang til de nødvendige telekommunikationstjenester;

1.31. opfordrer Kommissionen til hurtigst muligt at indfri sit løfte om at uddybe analysen af de politiske muligheder for indførelse af bredbånd og hindringerne for indførelse af bredbåndsforbindelser, idet de lokale og regionale myndigheder ligesom de statslige myndigheder har brug for denne information for at kunne udforme deres egne strategier;

1.32. mener, at navnlig digitalt tv kan give nye befolkningsgrupper mulighed for aktivt at udnytte netinfrastrukturen;

1.33. peger på, at digital-tv og 3G-systemer ikke i sig selv løser problemerne vedrørende adgang til digitale tjenesteydelser, eftersom de forudsætter infrastrukturinvesteringer i samme størrelsesorden som andre teknologier;

1.34. understreger, at den fælles tekniske standard MHP kan fremme indførelse og udbredelse af digitalt tv i Europa;

1.35. foreslår, at der, når der træffes beslutning om anvendelse af radiofrekvenser og sendestyrke, tages hensyn til ønskerne hos leverandører af trådløse internettjenester, så W-LAN-teknologien kan tages i anvendelse til gavn for tyndt befolkede regioner og mindre byer;

1.36. konstaterer, at placering af master og øvrig infrastruktur, der kræves i forbindelse med bredbånd, bør ske efter lokale aftaler mellem virksomhederne og den offentlige forvaltning;

1.37. efterlyser realistiske udfasningsplaner for analoge tv-transmissioner og kræver, at man i digitaliseringsprocessen navnlig sikrer bevarelsen af regionale og lokale tv-selskaber, der er af central betydning for den regionale og lokale kultur og andet indhold;

1.38. understreger medlemsstaternes ansvar for etableringen af en dækkende, moderne netinfrastruktur i alle regioner, idet dette ansvar f.eks. kan forvaltes vha. særfinansiering, betingelser i forbindelse med licenstildeling eller særlige krav til selskaber med en dominerende markedsposition;

1.39. kræver - ikke mindst når det gælder rammerne for indførelse af bredbånd - at såvel de nationale som de europæiske gennemførelsesprogrammer, der baseres på handlingsplanen, er så fleksible, at målsætningerne kan opfyldes i de regionale og lokale kontekster.

Udvikling, analyse og formidling af god praksis

Regionsudvalget

1.40. mener, at de lokale og regionale myndigheder som den instans, der står for den praktiske opbygning af det europæiske informationssamfund, spiller en vigtig rolle for gennemførelsen af målsætningerne, og at denne rolle bør anerkendes i forbindelse med såvel tilrettelæggelse af konferencer og seminarer som i forbindelse med andre foranstaltninger vedrørende formidling af god praksis;

1.41. håber, at EU-programmernes gennemsigtighed øges, og at der udvikles procedurer vedrørende oplysning om god praksis uafhængigt af, hvilken finansieringskilde der er tale om;

1.42. peger på, at det gode praktiske samarbejde, der i dag eksisterer mellem de lokale og regionale myndigheder i medlemsstaterne og ansøgerlandene, er et middel til at fremme såvel eEurope-handlingsplanens praktiske målsætninger som øget erfaringsudveksling;

1.43. konstaterer, at den foreslåede videreudvikling af eksempler på god praksis, bl.a. til anvendelsesmodeller baseret på "open source"-software, vil fremme spredningen af løsninger af denne type, ikke mindst til små organisationer.

Benchmarking

Regionsudvalget

1.44. mener, at man vil få værdifuld ny viden om den europæiske konkurrenceevnes udvikling, hvis man i forbindelse med nettjenesterne også undersøger den offentlige forvaltningsevne til at udnytte informations- og kommunikationsteknologien som sådan i forbindelse med fornyelse af tjenester og strukturer;

1.45. håber, at man vil gøre alt for at få alle ansøgerlande med i gennemførelsen af eEurope, allerede inden de bliver EU-medlemmer, idet de som et minimum bør inddrages i benchmarking-processen;

1.46. konstaterer, at man med de foreslåede nye indikatorer får mulighed for at foretage en interessant sammenligning af udviklingen i Europas forskellige regioner, ligesom indikatorerne vil gøre det lettere at definere de strategiske hovedindsatsområder i regionerne.

En koordinationsmekanisme for IT-politikken

Regionsudvalget

1.47. henviser til de lokale og regionale myndigheders centrale placering i forbindelse med gennemførelsen af handlingsplanen og gør opmærksom på, at der bør tages hensyn til deres situation og ønsker, når der udpeges repræsentanter til den eEurope-styregruppen, der skal nedsættes;

1.48. finder det vigtigt, at den kompetence vedrørende lokale og regionale behov og regionale udviklingsstrategier, der skabes i forbindelse med gennemførelsen af strukturfondsprogrammerne, repræsenteres i eEurope-styregruppen.

Finansiering

Regionsudvalget

1.49. foreslår, at en tilstrækkelig slagkraftig andel af handlingsprogrammets finansieringsinstrumenter øremærkes til udvikling af produkter og tjenester, der tager sigte på regioner og kommuner, som pga. beliggenhed og samfundsstruktur befinder sig i en situation, der gør, at de har særlige behov; en positiv udvikling i hele EU er en forudsætning for opfyldelsen af handlingsplanens overordnede samfundsmæssige og økonomiske målsætninger.

Bruxelles, den 12. februar 2003.

Albert Bore

Formand for

Regionsudvalget

(1) EFT C 22 af 24.1.2001, s. 32.

(2) EFT C 19 af 22.1.2002, s. 14.

(3) EFT C 19 af 22.1.2002, s. 26.

(4) EFT C 107 af 3.5.2002, s. 89.

(5) EFT C 278 af 14.11.2002, s. 24.

(6) EUT C 73 af 26.3.2003, s. 34.